**Τρείς φορές ηρωίδα**

« Ποια είσαι εσύ;» τόλμησε να ρωτήσει ο γραμματικός στο γραφείο του υπουργού.

Ποια ήταν η Μαντώ; Εκείνη η γενναία, απελευθερωμένη γυναίκα με τη λαμπερή ομορφιά και το περήφανο βλέμμα, που η μορφή της βρισκόταν πλάι στον Κανάρη, στον Κολοκοτρώνη, τον Μπότσαρη.

 «Τα λησμόνησαν όλα», είπε.« Μ ’εγκατέλειψαν, στην ίδια αυτή γη, στην ίδια πατρίδα που λάτρεψα! »

Προσπαθούσε να βαδίζει αλύγιστα, μα σε κάθε κίνηση ένιωθε πόνο θαρρείς πιο πολύ. Η πίκρα ήταν ζωγραφισμένη στα μάτια της με χρώματα μελανά.

Όλη της η ζωή, με τους κινδύνους και τις θυσίες, πέρασε εμπρός της σαν όνειρο μακρινό.

 Η Μαντώ, κόρη του Νικόλα Μαυρογένη από αρχοντική γενιά με ρίζες Βυζαντινές, δεν είχε μόνο τρόπους αλλά ήταν και αξιολάτρευτη. Με περηφάνεια απαλλαγμένη από αλαζονεία, η προσωπικότητά της συμπληρωνόταν από την εξαιρετική μόρφωση που είχε αποκτήσει στα σπουδαστήρια της Τεργέστης και της Βιέννης. Δεν της έλειπε τίποτα! Αγαπούσε τη χαρά της ζωής, το γέλιο, το τραγούδι, την ομορφιά, τη δράση.

Το όνειρο της για την πατρίδα, επανερχόταν στο νου όλα αυτά τα χρόνια του ξενιτεμού , χρόνια φτιαγμένα από το ελληνικό της παρελθόν. Έβγαινε πάντα μες στη μέση αυτής της ζωής στην ξένη γη, στο μεγαλόπρεπο αρχοντικό με το θαυμάσιο κήπο και τα ανθισμένα δέντρα. Τα δειλινά πλανιόταν στον αέρα η μυρωδιά τους, που θύμιζε τη μυρωδιά της πατρίδας και τη γέμιζε με νευρική προσμονή.

Είχε αποκτήσει πλήρη επίγνωση της αξίας της ομορφιάς, που καλλιεργούσε όχι μόνο στον εσωτερικό της κόσμο αλλά και στο εξωτερικό περιβάλλον. Έτσι δεν έμενε ποτέ απαρατήρητο το ωραίο της ντύσιμο, που τόνιζε ακόμα περισσότερο τη φυσική της ομορφιά.

« La bella Grecia » την αποκαλούσαν οι ξένοι κι εκείνη καμάρωνε για το όμορφη, αλλά για το « Ελληνίδα » φτερούγιζε η καρδιά της.

« Είμαι μια εξόριστη Ελληνίδα και ανήκω στην πατρίδα μου», έλεγε και όσο μιλούσε, τα μάτια της έλαμπαν και η μορφή της ακτινοβολούσε.

Η Μαντώ μεγάλωνε και άκουγε, ξεχώριζε λέξεις όπως ελευθερία, σκλαβιά, γένος, λέξεις που δεν καταλάβαινε το νόημά τους αλλά που ο ήχος τους της άρεσε.

Κυλούσαν οι μήνες και οι χρόνοι, σημαδεμένοι από γεγονότα που φούντωναν, βαφτισμένοι στις φλόγες μιας φωτιάς που σιγόκαιγε…Η απόφαση του Μαυρογένη να επιστρέψουν στην πατρίδα, την γέμισε χαρά.

Πίσω στην Ελλάδα, χανόταν μέσα στο γαλάζιο κι ασημί της θάλασσας της Πάρου, στις στάλες από το λαμπύρισμα του ήλιου, στην καθαρότητα του νησιώτικου τοπίου… Και η χαρά της είχε φτάσει στο απόγειο…Μια ανάσα ήταν και η Μύκονος, νησί δικό της και αυτό..

Όμως οι άρχοντες Μαυρογένη, που οι δράσεις τους δεν είχαν περάσει απαρατήρητες, κάθονταν στο στομάχι του σουλτάνου. Ο βίαιος θάνατος του πατέρας της, ωρίμασε την Μαντώ και σηματοδότησε το τέλος μια εποχής… Την έκανε να πλησιάσει πιο πολύ στο στόχο που κρυβόταν στα κατάβαθα του είναι της.

Πενθώντας ακόμα, βρέθηκε στη Βιέννη γνωρίζοντας για πρώτη φορά τον Καποδίστρια και τον Υψηλάντη. Παρακολουθούσε τον αγώνα του Καποδίστρια να αφυπνίσει το ενδιαφέρον για την Ελλάδα , αλλά και η ίδια με όπλο την φλογερή ρητορική και τις ξένες γλώσσες, δεν άφησε κανέναν επιφανή Έλληνα η ξένο ανεπηρέαστο για το ελληνικό ζήτημα.

«Το όνομά σας δεν φτάνει για να κεντρίσει τις καρδιές του δύστυχου έθνους. Χρειάζονται ψυχή και πνεύμα και βεβαίως όπλα για μια επανάσταση», είπε τολμηρά όταν αντίκρυσε τον Καποδίστρια.

Είχαν ξανοιχτεί στο πέλαγος, στο ταξίδι της επιστροφής, όταν ξεχύθηκε το τραγούδι του Ρήγα, που οραματιζόταν τον κοινό αγώνα των σκλαβωμένων. Λεβέντικα ο άνεμος οδηγούσε το πλοίο, λεβέντικα συνόδευαν και τα πανιά, τα ξάρτια και τα άλμπουρα. Το κύμα άλλαξε το ρυθμό του για να ακολουθήσει και αυτό τον ήχο από τον ύμνο του ραγιά…

Ανυπομονούσε να πατήσει ξανά το αγαπημένο χώμα της Τήνου…να συνεχίσει τα μαθήματα πλάι στο θείο της Πάπα-Μαύρο… να βυθισθεί στην ιστορία των προγόνων της.

Η μάνα της μαυροφορεμένη, σκυθρωπή, σήκωνε θαρρείς μεγάλο φορτίο στους ώμους της τη θλίψη. Και όλο μονολογούσε…

« Της σηκώνει το νου ο παπάς με τα βιβλία του!»

Έναν ξεχωριστό Νοέμβρη, στους μυστικούς κόλπους της Φιλικής Εταιρείας, εισχώρησε ένα ακόμα μέλος που έφερε το βαρύ όνομα της γενιάς των Μαυρογένη, η νεαρή Μαντώ. Με δόσιμο όλου του είναι της, βαθιά συγκινημένη, φωτισμένη από τη φλόγα ενός χλωμού κεριού, έδωσε όρκο βαρύ μπροστά στο εικόνισμα της Παναγίας.

Από εκείνη τι στιγμή και μετά τίποτα δεν θα ήταν το ίδιο για τη Μαντώ. Εμπρός της ανοίχτηκες ένας πλατύς και ελεύθερος ορίζοντας!

Η πρώτη σύγκρουση με τη μητέρα της ήρθε, όταν ζήτησε ένα μέρος της προίκας της για τον ιερό σκοπό. Άστραψε και βρόντηξε η αρχόντισσα Ζαχαράτη, όταν ανακάλυψε ότι η κόρη της πήρε τα χρυσά φλουριά της προίκας της παρά τη θέλησή της.

Και η νεαρή Μαντώ, απτόητη, με την ψυχή να φτερουγίζει σε μακρινούς ορίζοντες, προσηλωμένη στο σκοπό της, ακολούθησε τη ζωή και τη μοίρα της…

Είχαν περάσει δύο χειμώνες, όταν έμαθε ότι ο Καποδίστριας ύστερα από έντεκα χρόνια αποφάσισε να περάσει το Πάσχα με τη φαμίλια του στην Ελλάδα. Η Ρωσία του είχε γυρίσει την πλάτη…

Ανήμερα της Λαμπρής, παραβρέθηκε στο γλέντι των Φιλικών μαζί με τον Κολοκοτρώνη.

« Να διώξουμε την Τουρκιά!» βροντοφώναξαν.

Σήκωσαν ψηλά τα κρασοπότηρα και ευχήθηκαν όλοι. Τα λόγια ζυμωμένη με την ανδρεία, τα πήρε ο άνεμος, τα ταξίδεψε σε κάμπους και βουνά, θάλασσες και ακρογιάλια, για να μην μείνει σπιθαμή γης απληροφόρητη.

Καιρό αργότερα, στην Τήνο έφτασε στ’ αυτιά της Μαντώς το οριστικό πρόσταγμα με τη φωνή της Φιλικής. Αισθάνθηκε τον άνεμο της ιστορίας να φυσάει, το βήμα της ιστορίας να γίνεται γρήγορο…

« Σηκώθηκε στ’ άρματα ο Μοριάς! Ξέσπασε η επανάσταση!» ανακοίνωσε ο πάπα-Μαύρος, ένα ανοιξιάτικο πρωινό τ’ Απρίλη του 1821.

« Δεν θα μείνουμε εμείς έξω από το πανηγύρι της λευτεριάς», είπε η Μαντώ και κίνησε για την Μύκονο για να μαζέψει τους προεστούς του νησιού. Όταν συνάντησε τη μητέρα της, είχε κάποιες ελπίδες ότι θα καταλάβαινε το χρέος για την πατρίδα.

« Ποιο χρέος;» αποκρίθηκε εκείνη. « Να θυσιάσεις την περιουσία μας για το έθνος; Τίποτα δεν θα πάρεις πίσω!»

Όταν οι προεστοί και οι καραβοκύρηδες δίστασαν στο πρόσταγμα της πατρίδας, η Μαντώ προχώρησε μπροστά. Στάθηκε κάτω από το οικόσημο των προγόνων της, κάτω από το βυζαντινό σπαθί κειμήλιο αιώνων. Και η εικόνα άξιζε όσο χίλες λέξεις…

« Η ρωμιοσύνη πήρε τ’ άρματα να σπάσει τα δεσμά της », είπε και σήκωσε το ένα χέρι ψηλά. « Η Μύκονος ανοίγει πανιά για τον αγώνα!»

Με το πρώτο φύσημα του αέρα, ξεκίνησαν τέσσερα καράβια. Τα δύο, της Μαντώς θα συνέχιζαν για την Εύβοια για να ξεσηκώσουν τον λαό.

Άρχισαν να έρχονται τα προξενιά στο νησί το ένα μετά το άλλο.

« Εκείνον που θα παντρευτώ θα τον διαλέξω εγώ. Θα ζήσω μαζί του μόνο όταν ελευθερωθεί η πατρίδα. Να είναι άντρας ελεύθερος, αληθινός! » δήλωσε.

Η Μύκονος είχε μπει στον αγώνα μαζί με τ’ άλλα νησιά. Το γεγονός αργά η γρήγορα θα γινόταν γνωστό στο σουλτάνο.

« Πρέπει να προετοιμάσουμε μεγάλη δύναμη από εθελοντικό στρατό, με ικανό αρχηγό», μίλησε στο συμβούλιο του νησιού.

Και όλοι αναγνώρισαν πως δεν υπήρχε καλύτερος αρχηγός από εκείνη… Και αυτή πήρε τα γρόσια και τις ομολογίες της οικογενειακής περιουσίας για να πληρώσει τα πληρώματα των καραβιών και τις φαμίλιες τους.

Παρηγοριά στην ψυχή της ύστερα από την ήττα του Ιερού Λόχου, ήταν το άκουσμα για τον ερχομό του Δημήτριου Υψηλάντη στην Ελλάδα. Η φήμη του πρίγκηπα είχε φτάσει πριν από εκείνον…

Μόλις έμαθε τα νέα η Μαντώ δεν έχασε χρόνο. Στρατολόγησε άντρες, τους πλήρωσε, τους εξόπλισε και τους έστειλε στον Υψηλάντη στην Πελοπόννησο. Άλλη αποστολή κίνησε για τη Σάμο.

Οι μήνες του πρώτου χρόνου της επανάστασης ήταν ενθαρρυντικοί. Ο αντίκτυπος από τις νίκες φούσκωνε τα στήθη των ραγιάδων από περηφάνεια, τους όπλιζε με ορμή…

Στις αρχές του 1822 έφτασε το άκουσμα της φρίκης. Ο σουλτάνος διέταξε φωτιά και σίδερο στη μαρτυρική Χίο. Έπρεπε να πληρώσει για τον ξεσηκωμό της…Το μυρωμένο νησί της μαστίχας και του ανθού, με τα μαρμαρένια σπίτια, το Παρίσι της Ανατολής, έγινε το νησί του μαρτυρίου…

Στη συνέχεια, ο φόβος στο λεξιλόγιο των ραγιάδων, πήρε το όνομα Δράμαλης. Κατέβαινε στην ανατολική Ελλάδα με το φοβερό ασκέρι του. Πάτησε ο Δράμαλης το κάστρο της Κορίνθου και εγκαταστάθηκε εκεί.

Η Μαντώ αφουγκραζόταν το μουγκρητό του θηρίου που απειλούσε να καταστρέψει τη χώρα. Αυτά εσκίαζαν το μυαλό της όταν ξεκίνησε για το Άργος…Δεν γνώριζε ότι εκεί θα άνοιγε μια σελίδα καθοριστική για τη ζωή της. Ούτε το υποπτεύθηκε όταν αντίκρυσε τον Δημήτριο Υψηλάντη, που γέμισαν τα μάτια του θαυμασμό από τη θωριά της!

Μαζί πολέμησαν για την ήττα του Δράμαλη, και όταν της εξέφρασε την αγάπη του, την ανταπόδωσε… Ήταν το ευχαριστώ της ψυχής της για τον κοινό πόθο. Την ελευθερία της πατρίδας!

Και ύστερα σήκωσε μπαϊράκι στην Εύβοια. Ακολούθησε το Πήλιο και η Φθιώτιδα με τον Οδυσσέα Ανδρούτσο και τον Νικηταρά. Μετά η Τριπολιτσά…

Όμως θλιβόταν όταν έβλεπε πως η επανάσταση δεν συνεχιζόταν με την ίδια ένταση. Το σαράκι της διχόνοιας είχε αρχίσει να τρώει τις σάρκες των Ελλήνων…

Πίσω στο νησί της δεν έμεινε άπρακτη. Έγραφε στις γυναίκες της Γαλλίας και της Αγγλίας. Η πατρίδα είχε ανάγκη από συμπαραστάτες.

Ανέτειλε το 1823 και η Μαντώ χωρίς σκέψη έσπευσε να εγκατασταθεί στο ελεύθερο πια Ναύπλιο, για να βρεθεί κοντά στους αρχηγούς και τον Υψηλάντη…

Το ταπεινό σπίτι του Ναυπλίου που της παραχώρησε η διοίκηση, επισκευάστηκε και μεταμορφώθηκε με την έμφυτη αισθητική που τη χαρακτήριζε Η Μαντώ ήταν από τους ανθρώπους εκείνους που ομόρφαιναν τα πάντα γύρω τους, οι ασχήμιες έκλεβαν κάτι από την ομορφιά της.

Μια ζεστή ώρα του δειλινού, ο Υψηλάντης της ζήτησε ν’ αρραβωνιαστούν. Υπερήφανη και ευτυχισμένη για την αγάπη του και για την αγάπη προς την Ελλάδα, δέχτηκε την πρόταση.

Η φήμη της είχε εξαπλωθεί σε όλη την Ευρώπη. Η μορφή της αποτυπωμένη σε λιθογραφία έλαμπε με την χαρακτηριστική ελληνική ομορφιά στα μεγαλύτερα βιβλιοπωλεία.

Θα πίστευε κανείς, ότι η φήμη ίσως να είχε τη δύναμη να σταματήσει την απρόσμενη συμφορά. Το σπίτι της στο Ναύπλιο κάηκε από αγνώστους … τα υπάρχοντά της λεηλατήθηκαν…

Το περιβάλλον του Υψηλάντη δεν έβλεπε το δεσμό τους με καλό μάτι. Στη μικρή κλειστή κοινωνία του Ναυπλίου, που μύριζε σκόνη και λάσπη , άφηναν χονδροειδή υπονοούμενα για τη σχέση της με τον φιλέλληνα Μπλάκερ. Η έγγραφη υπόσχεση γάμου του Υψηλάντη, ανακλήθηκε μετά από πίεση των συνεργατών του … και η αγάπη έμεινε ταπεινωμένη, κλεισμένη ερμητικά σε ένα φάκελο, χωρίς να μπορεί να αναπνεύσει…

Ο Ιμπραήμ έφτασε με τα μάτια στραμμένα στον Μοριά. Η Μαντώ έσπευσε να φιλιώσει τους αρχηγούς. Στην Τριπολιτσά, με πόνο καρδιάς έβλεπε ό,τι είχε προφητεύσει να βγαίνει αληθινό… Πίσω στο Ναύπλιο, παρά την δύσκολη κατάστασή της, κατάφερε να στρατολογήσει πενήντα στρατιώτες.

Η Μαντώ άγρια σαν λέαινα, αντιστάθηκε στο εχθρικό σύννεφο που σκίαζε το φως της, που την εμπόδιζε να δει πέρα τον ήλιο της λευτεριάς. Ο Ιμπραήμ υποχωρούσε τσακισμένος, ενώ το Ναύπλιο πανηγύριζε.

Το βογκητό της Ελλάδας ακουγόταν απ’ άκρη σε άκρη σπαραχτικό…Το Μεσολόγγι ξεψυχούσε, και όταν έπεσε, μια φεγγοβολή υψώθηκε σαν ουράνιο φως και απλώθηκε σε όλον τον κόσμο…

Η ανέχεια της είχε φτάσει στο έσχατο σημείο…μα εκείνη παρέμενε πιστή στο Ναύπλιο. Και κρινόταν με σχόλια γεμάτα κακεντρέχεια απ’ όλους.

« Τα φτερά της πρέπει να κοπούν», είπαν στον Κωλέττη.

Και ήταν δικοί τους άντρες που την απήγαγαν και την έστειλαν πίσω στη Μύκονο. Για λίγο μόνο… Ο γυρισμός της στο Ναύπλιο και η αποκατάσταση της σχέσης της με τον Υψηλάντη, έδωσαν το έναυσμα για νέα σχέδια.

« Η πατρίδα τον χρειάζεται με τις δυνάμεις του ακμαίες. Δεν μπορείτε να της τον στερήσετε!» επέμειναν οι γιατροί του πρίγκηπα.

Με ένα φρικτό συναίσθημα απώλειας, ανάμεικτο με απόγνωση, υπέκυψε. Ας τον έχανε εκείνη καλύτερα… θα τον θυσίαζε για τον ιερόν σκοπό.

Μέσα στο καράβι του γυρισμού, οι εικόνες της ζωής της ταλαντεύονταν αργά…

Πίσω στη Μύκονο, οι σκέψεις την οδηγούσαν στην πιο φρικτή υποψία… Μια θύελλα ξεσπούσε μέσα της και σάρωνε τα πάντα. Είχε εξαπατηθεί…

Ο ανοιξιάτικος Απρίλης του 1827 έφερε την Γ’ Εθνική Συνέλευση της Τροιζήνας. Η Μαντώ ήταν η μόνη γυναίκα που τόλμησε να παρευρεθεί στη συνέλευση για να επιδώσει την αναφορά της για τον Υψηλάντη…

Μα οι άνθρωποι όπως συνηθίζουν λησμόνησαν…

Διαμαρτυρήθηκε, έγραψε, δανείστηκε τα ναύλα για να συναντήσει τον Ιωάννη Καποδίστρια. Η Ελλάδα, με ματωμένο ακόμα κορμί, μπαρουτοκαπνισμένη, έμπαινε σε ένα άλλο αγώνα, να γίνει κράτος. Με τον χαμό του Καποδίστρια έχασε τη μοναδική φιλία και υποστήριξη που είχε στο Ναύπλιο, έχασε και το ερειπωμένο σπίτι που της είχε παραχωρηθεί…

Χρόνια μετά στην Αθήνα, κατέθεσε την τελευταία της αναφορά στον ‘Οθωνα. Δεν είχε παραιτηθεί από τίποτα… Απελευθερωμένη από πλάνες, είχε μάθει ότι τα ιδανικά είναι ιδέες, αγώνες, αλλά όχι άνθρωποι…

Ήταν αυτή, η Μαντώ Μαυρογένους, που στεκόταν αγέρωχη μπροστά στον γραμματικό, που τόλμησε να της απευθύνει την προσβλητική ερώτηση.

Αυτή που ήταν τρείς φορές ηρωίδα! Μια για την φλόγα της αγάπης προς την πατρίδα που έκαιγε την ψυχή της, δύο γιατί σήκωσε το ανάστημά της σε μια ανδροκρατούμενη κοινωνία, και τέλος ηρωίδα γιατί είχε την εναλλακτική να ζήσει πλούσια κα προτίμησε τη φωτιά και το μπαρούτι…

Εκείνη τη χρονιά που χάθηκε από τον κόσμο τούτο, σπυρί στάρι δεν φύτρωσε, ρίζα δεν βλάστησε και τ΄ αμπέλια του νησιού της δεν καρποφόρησαν. Αρρώστησαν από τη θλίψη τους και σταλιά καινούργιο κρασί δεν έτρεξε από τις κάνουλες των βαρελιών.

Γιατί η καπετάνισσα ήταν σπλάχνο από τα σπλάχνα των Κυκλάδων, ένα κομμάτι απ’ τα βαθιά σπλάχνα της Ελλάδας!